Pellegrini, Peter, poslanec NR SR (2022-05-05):
Ďakujem pekne. Vážený pán podpredseda, panie poslankyne, páni poslanci, dovoľte aj mne krátko sa vyjadriť k návrhu zákona, ktorý tu teraz prerokovávame, ale dovoľte, aby som sa vyjadril možno aj trochu širšie. Naozaj už bolo spomenuné, spomenuté niekoľkokrát, že o zdražovaní, inflácii a ťažkej situácii občanov Slovenskej republiky tu hovoríme z opozície už niekoľko mesiacov a každý týždeň s nádejou sledujeme, čo teda táto naša slávna vláda nakoniec príjme. A ja som opäť s veľkými očakávaniami po tých veľkých prísľuboch zo strany predsedu vlády a ministra financií čakal, čo včera na rokovaní vlády vláda schváli, aby konečne pomohla vlastným občanom, občanom Slovenskej republiky. A zase som sa tam dočítal, že sa zaoberala zbytočnosťami a akurát tak prijala lex Ukrajina č. 3, to znamená ďalšiu pomoc v oblasti, myslím, liekov alebo niečo také súvisiace s ukrajinským konfliktom a pomoc utečencom alebo komu to má smerovať. Pýtam sa, kedy konečne vláda Slovenskej republiky ide prijať lex Slovensko. Pýtam sa, kedy konečne vláda prijme balík opatrení pre svojich vlastných občanov. Je fajn, že sa pán premiér Heger chváli tým, že Slovensko v pomere k veľkosti svojej ekonomiky je pomaly štvrtou krajinou na svete v poradí, ktorá najviac prispieva a pomáha Ukrajine. Štvrtou. S tým sa chváli. A určite mu dobre robí, že ho tľapkajú po Bruseli po pleciach, aké je to úžasné, aké je to super. Páči sa mu, keď v žiari reflektorov do medzinárodných médií tára o tom, že hoci odpojenie od energií z Ruska by nás zdevastovalo kompletne, ale Slovensko musí byť odvážne a musí ísť príkladom. A úplne kašle na národno-štátne záujmy Slovenskej republiky a úplne kašle na to, ako sa ťažko žije občanom tejto krajiny. A pre Slovensko nerobí nič. A ja sa pýtam, kedy sa budete chváliť, pán premiér Heger, možno aj z tohto miesta, ak vás zase nájdeme, lebo ste zasa štyri dni niekde zalezený v diere a nepočuť vás vôbec. Neviem, kde ste, či vás vôbec ešte máme ako predsedu vlády. Pýtam sa, kedy prídete sem a budete sa chváliť, čo ste spravili pre občanov Slovenskej republiky a prestanete len behať po svete a chváliť sa, čo ste spravili pre iné krajiny. Áno, aj to treba, solidarita je fajn, ale najprv musíte pomôcť aj svojim ľuďom, aby ste mohli pomôcť ostatným. Nerobíte vôbec nič. A preto v HLAS-e vám to síce vykrikujeme, ale na každú jednu schôdzu pripravujeme balík opatrení návrhov zákonov, ktoré túto situáciu môžu pomôcť zmierniť. A máme tu pomoc seniorom, 13. alebo 14. dôchodok, aby teda dostali aj niečo navyše. O chvíľku budeme hovoriť o návrhu, ktorý má pomôcť aj pracujúcim ľuďom a ďalším ťažko skúšaným častiam slovenskej spoločnosti, aby dostali aspoň jednorazovú pomoc, pretože tú, ktorú avizovala vláda, je nedostatočná. Ale čo je ešte najhoršie, vláda ju avizovala, ale dodnes tu žiadny paragraf ani zákon nie je. Vláda neprijala žiadne nariadenie, do parlamentu neposlala žiadne návrhy zákonov. Tak sme ich urobili my, sú tu. Aj 14. dôchodok, aj ekonomická pomoc, ktorá zahŕňa všetko, čo predstavil minister Krajniak, ale zároveň sa dotýka ešte 1,6 mil. ďalších pracujúcich, ktorí si tiež zaslúžia pozornosť štátu. O tom budeme hovoriť neskôr. A sú tu ďalšie a ďalšie návrhy zákonov, pomoc zdravotne ťažko postihnutým a ich opatrovateľom alebo tých, ktorí sa o nich starajú. Konkrétne veci. Ale aj včerajšok a celý priebeh debaty ukázal, že príchodom týchto ľudí, mnohých, ktorí nevedia reagovať k podstate veci a ukazujú to dnes od rána, síce tu bol jeden či dvaja, lebo ostatní sa na to vykašľali. Tárajú stále o minulosti. Ani jeden z nich sa vo svojom vystúpení nevyjadrí k podstate veci. Keď hovoríme o 14. dôchodku, nikto z nich nepovie, že nechcem ho dať, chcem ho dať alebo ho urobím v polovičnej výške, alebo v trojnásobnej. Nič. Ale splieta tu deviate cez desiate, že čo sa robilo v roku 2014 alebo ´15 alebo ´16. Ale nič k tejto veci. A som zvedavý, čo budú hovoriť na zákon o verejnom obstarávaní, ktorý má zjednodušiť nákup zdravých slovenských potravín pre slovenské školy. Som zvedavý, čo poviete na to. Som zvedavý, čo poviete na pomoc zdravotne ťažko postihnutým, ako tam budete argumentovať alebo tu budete stále len tárať, čo sa udialo pred štyrmi, ôsmimi alebo dvadsiatimi piatimi rokmi, lebo len toto viete. Ale neviete tu odborne nijakým spôsobom debatovať o veci. A to je, žiaľ, hanba celého tohto parlamentu, že sa tu nedá viesť už odborná diskusia o ničom, a to je vážne, vážny signál pre budúcnosť Slovenska, pretože raz sem prídu témy, o ktorých sa bude musieť odborne, dlhodobo a konštruktívne diskutovať, ale parlament v takomto zložení, v akom je dnes, nie je schopný takejto diskusie. Chcem vás z tohto miesta požiadať, konečne si uvedomte, prečo tu sedíte, páni kolegovia z vládnej koalície, aby ste pomohli občanom Slovenskej republiky. Aj táto Národná rada sa volá Národná rada Slovenskej republiky a sme tu pre ľudí. Ja neviem, či chodíte domov, či nechodíte domov, čo vám tí ľudia rozprávajú? Že sa majú dobre? Že nepotrebujú žiadnu pomoc? Že nič nezdražie? Že chýbajú veci? Že je dostatok tovaru, že si môžu vyberať? Veď sa pozrite, kde sa to Slovensko rúti. A vy si zatvárate oči pred týmito problémami. Je to veľká hanba. Sa vám čudujem, že pri obyčajných bludoch tu budete tárať tri dni o marihuane. To vám záleží, že či, aby niekoho za jointa nezavreli. To vám záleží, ale že dôchodkyňa s 380-eurovým dôchodkom musí skromne povedať, lebo nevie ísť ani demonštrovať, že si asi nekúpi maslo, ale už bude len na margaríne. To vám vôbec nevadí. Tu budete ticho, ani sa nezapojíte do debaty. Ale o drogách, o psoch na reťaz tu budete hovoriť, keď ide o občanov Slovenskej republiky, tak sa neráčite ani zúčastniť takejto odbornej debaty. Ďakujem veľmi pekne. Hanba vám všetkým! (Potlesk.)